Schlosár, Rastislav, poslanec NR SR (2022-05-05):
Vážené panie poslankyne, vážení páni poslanci, ja tu dneska nechcem nejako dlho rozprávať, pretože táto téma je natoľko vážna, že by sme tu ani nemali dlho rozprávať, mali by sme skôr konať, aj keď sa nám tu stále podsúva zo strany tých liberálnych predrečníkov mojich, že v podstate, že my tu ideme riešiť nejaké nepodstatné veci, že sa tu neriešia dôležité problémy, že nedávame nejaké dôležité návrhy zákonov, že sa tu zaoberáme obmedzením práv žien namiesto toho, aby sme riešili nejaké iné dôležitejšie veci, ale ja hovorím, že interrupcie, teda umelé ukončenia tehotenstva, zabíjanie nevinných nenarodených detí, vždy bol zločin, je zločin a aj bude zločin, bez ohľadu na to, či to máme v Trestnom zákone napísané, alebo to v Trestnom zákone napísané nemáme. Boli časy, boli časy a boli, tie časy trvali stáročia, kedy boli interrupcie, ktoré dnes sú, bohužiaľ, legálne, považované za nelegálne, keď to bolo považované za zločin a, samozrejme, treba neustále pripomínať, že ten kto to prvý zlegalizoval a vyhodil v podstate z Trestného zákonníka, to nebol nejaký dnes oficiálne uznávaný demokratický štát, ale bol to boľševický Sovietsky zväz za diktátora Lenina. Čiže zrejme, zrejme po jeho vzore si berú aj títo liberáli túto legislatívu. Ja sa len divím, že tu stále miešate tú vojnu na Ukrajine a že sa tu teda stále oplakávajú tie nevinné obete vojny na Ukrajine, aj keď teda, samozrejme, z toho vášho uhla pohľadu, z toho jednostranného, kde vidíte tie obete len na ukrajinskej strane, ale kde ako keby ruskí civilisti žijúci tiež na Ukrajine, neboli ľudia, tých sa, samozrejme, nikto nezastane, tých neoplakávate. Ich práv sa nikto nezastáva, ale dobre je to váš jednostranný pohľad na vec, tomu rozumiem. Ale čomu nerozumiem je to, že máte akúsi takú dvojitú morálku a hlavne, že máte ako keby takú tú poruchu schizofrenickú, pretože ja nerozumiem tomu, ako môžte na jednej strane, teraz to mierim na liberálov, ako môžte na jednej strane mať plné ústa rečí o demokracii, o ľudských právach, o humanizme, odjakživa viac-menej v celej histórii toho vášho liberalizmu to tak bolo, ale nemáte absolútne žiadny problém so zabíjaním nenarodených detí s tým, že ako som už povedal vo faktickej poznámke, že tieto deti dehumanizujete, že z nich robíte nejaký zluk buniek, neživý, niečo čo neexistuje, lebo tak sa môžte vyhnúť možno výčitkám svedomia, niektorý, neviem kto z vás, teraz nechcem nikoho menovať, bol alebo nebol na interrupciách, možno sa chcete vyhnúť nejakým svojim výčitkám svedomia, buď svojim vlastným, alebo svojim výčitkám svedomia smerujúcim k vašim priateľom, alebo blízkym. Jednoducho vy si tieto deti dehumanizujete. Samozrejme, my sme v minulosti predložili veľakrát návrh zákona, ktorý by zásadnejším, ešte väčším spôsobom obmedzil vykonávanie interrupcií. V tom prípade, ale keďže tieto naše návrhy zákonov neprešli, tak sme to skúsili inou cestou. Tým, že sme navrhli aspoň jednu malú, relatívne malú úpravu v tom, aby keď už sú interrupcie na Slovensku legálne na požiadanie ženy, prakticky vo všetkých prípadoch do toho 12. týždňa tehotenstva, aby aspoň nebolo možné vykonávať interrupcie ženám, ktoré nie sú občianky Slovenskej republiky, teda cudzinkám, aby na území Slovenskej republiky aspoň nedochádzalo k zabíjaniu ešte tých ďalších detí, tých, tých cudzích detí, aby tu nedochádzalo k potratovej turistike. No a vy ste to celé obrátili iba na vojnu na Ukrajine a na znásilňovanie počas tejto vojny. A my sa tu teraz naozaj nebavíme o tom, že či sú znásilnenia a tobôž vojnové znásilnenia, tobôž také brutálne znásilnenia, ktoré ste tu čítali, či majú byť, alebo nemajú byť zločin. Či je to niečo, čo by malo byť legálne alebo nelegálne. Veď na tom sa všetci zhodneme. Samozrejme, že to zločin je a ja vám garantujem, že keby sme boli pri moci my, tak by takéto znásilnenie, ktoré by tu bolo vykonané na našom území, ktoré by sme mohli potrestať, by sme potrestali omnoho prísnejšie, ako by ste ho potrestali vy liberáli, omnoho prísnejšie. Ale toto nie je otázka dňa a toto vôbec nie je teraz predmetnom tohto nášho návrhu zákona alebo návrhu zákona kolegu Čepčeka. A hlavne nerozumiem tomu, prečo tu chcete stále podsúvať tie znásilnenia, keď veľmi dobre viete, že aj na území Slovenskej republiky, aj v prípade cudziniek, aj v prípade našich občianok je takýto počet interrupcií, ktorý sa vykonáva ženám, ktoré boli znásilnené, relatívne malý a drvivá väčšina potratov, absolútna väčšina potratov je vykonávaná ženám, ktoré neboli znásilnené, ktoré mali ten sex dobrovoľne. Čiže argumentovať tu znásilneniami to je proste len obyčajná hrubá demagógia a vy veľmi dobre viete, keby ste boli, keby ste boli ako liberáli za to, že naozaj zakážme tie interrupcie s výnimkou znásilnení, tak by som to pochopil, že do nás chcete nejakým spôsobom biť, lenže vy takí nie ste, vy chcete dovoliť, aby boli legálne interrupcie aj v prípade žien, ktoré neboli znásilnené. Takže neodvádzajte pozornosť od podstaty problému, neodvádzajte pozornosť od toho, že jednoducho interrupcia je zabitie živej bytosti, živej ľudskej bytosti, živého človeka. Nie nejakej, nejakého zhluku buniek, ako to existuje vo vašich predstavách, vo vašich zvrátených hlavách. Pretože ja mám naozaj taký pocit, že keď pre vás dieťa pred 12. týždňom nie je človekom, tak potom, potom vy, liberáli, aj keď ste už dávno dospelí, vy sa aj nesprávate ako ľudia. Vy sa nesprávate ako ľudia, vy sa správate, ako keby ste boli možno, ja to tak poviem, otvorene, horšie ako zvieratá. Lebo ešte aj tie zvieratá mnohé sa snažia chrániť tie svoje deti a nebudú si ich zabíjať. Ale to vy nerobíte. Stále sa tu hovorí o tom, že počet interrupcií klesá. Ja sa teraz nebudem baviť o tých chemických tabletkách a tak ďalej, ale hovoril to aj kolega Beluský. Veď tu vôbec nezáleží na tom, že či počet interrupcií klesá, alebo stúpa. Keby klesal, vďakapánubohu, že klesá, ale to, že klesá, znamená to, že to už nie je zločin, že to už je niečo v poriadku, že to je niečo, čo by malo byť stále legálne? Ak klesá počet vrážd, tak teraz poďme legalizovať vraždy? Alebo ak klesá počet krádeží, poďme legalizovať krádeže? Veď toto absolútne nemá žiadnu logiku. A keď hovoríte, že to nie je problém, ktorým by sme sa mali zaoberať, ja poviem len niekoľko štatistických údajov. Za 60 rokov, za 60 rokov odkedy sa interrupcie aj na našom území vykonávajú, 1,4 mil. nevinných zavraždených detí. Za existencie Slovenskej republiky skoro 400-tisíc, za posledných desať rokov viac ako 70-tisíc, za minulý rok vyše 5-tisíc a aj dnes, keby sme to tak brali, že je to tempo rovnaké, 14 detí každý deň, ktoré boli na Slovensku pri interrupciách zavraždené. Ešte dve poznámky by som mal na záver. Tie mimovládky, ktoré ponúkali Ukrajinkám, ktoré prekračovali hranice, možnosť vykonania interrupcie na Slovensku, tie nezisťovali, či tie ženy sú, keď prekračujú hranice, tehotné, alebo či keď sú tehotné, boli znásilnené. Oni dávali tie letáky en bloc všetkým ženám. A všetkým ženám, ktoré utekali z Ukrajiny, ponúkali takúto pomoc. Čiže toto vôbec nebolo mierené len na nejaké ženy, ktoré boli znásilnené. Že nechcené, že ženy by mali mať iba deti, ktoré chcú, a teda že tie nechcené deti by sa teoreticky nemali ani narodiť, ako to vyznieva z týchto vašich rečí, tak to potom znamená, že ženy alebo teda deti v detských domovoch pôjdeme teraz popravovať, lebo aj tie boli nechcené? To jednoducho absolútne nemá zmysel sa toto s vami nejakým spôsobom komunikovať, pretože náš svet a váš svet je celkom iný. Vy liberáli ste absolútne falošní a ako som povedal na začiatku, tvárite sa, že chcete ochraňovať ľudský život, tvárite sa, že chcete pomáhať ľuďom, ale v skutočnosti vy, čo máte plné ústa rečí o demokracii, ľudských právach, ich týmto spôsobom najviac porušujete. Ja by som na záver chcel dať návrh, aby Národná rada v súlade s § 73 ods. 3 písm. c) rokovacieho poriadku prerokovala tento predložený návrh zákona, konkrétne aj tlač 982, 989, ale aj tlač 990 v druhom čítaní. Ďakujem pekne.